google/wiki40b huggingface dataset:
Nguyễn Phú Trọng

Nguyễn Phú Trọng (sündinud 14. aprillil 1944 Hanois) on Vietnami partei- ja riigitegelane.
1967. aastal lõpetas ta Hanoi Ülikooli keeleteaduse erialal. Vietnami Kommunistlikku Parteisse astus ta 19. detsembril 1967 (ametlik parteisse astumise kuupäev on 19. detsember 1968). Aastatel 1968–1973, 1976–1981 ja 1983–1996 töötas ta Vietnami Kommunistliku Partei teoreetilise ja poliitilise häälekandja ajakirja Tạp chí Cộng Sản toimetuses (sealhulgas 1991–1996 peatoimetajana). 1981. aastal suunati õppima Nõukogude Liitu NLKP Keskkomitee juures asuva Ühiskonnateaduste Akadeemia aspirantuuri Moskvas parteiehituse erialale, mille ta lõpetas 1983. aastal kaitstes ajalookandidaadi kraadi.
1994. aasta jaanuarist on ta Vietnami Kommunistliku Partei Keskkomitee liige ja Vietnami Kommunistliku Partei Keskkomitee Poliitbüroo liige alates 1997. aasta detsembrist.
1996. aasta augustist kuni 1998. aasta veebruarini oli ta Vietnami Kommunistliku Partei Hanoi Linnakomitee sekretäri asetäitja ja sekretär 2000. aasta jaanuarist kuni 2006. aasta juunini. 2006. aasta juunist kuni 2011. aasta juulini oli ta Vietnami parlamendi esimees.
Alates 19. jaanuarist 2011 on ta Vietnami Kommunistliku Partei peasekretär.
23. oktoobril 2018 valiti ta Vietnami presidendiks.
Soome Liblikauurijate Selts

Soome Liblikauurijate Selts (Suomen Perhostutkijain Seura) on Soome lepidopterolooge ühendav selts. 
Selts asutati aastal 1955. 
Selts annab välja ajakirja Baptria, mida ilmub neli numbrit aastas.
Demineraliseerimine

Demineraliseerimine ehk demineralisatsioon (inglise demineralization) on vees lahustunud anorgaaniliste ainete sisalduse vähendamine füüsikaliste, keemiliste või bioloogiliste võtetega.
Suremus

Suremus on surmajuhtude esinemine mingi piirkonna rahvastikus või selle osas (või ka mingis perekonnas).
Suremust iseloomustavad demograafiliste näitajate seas surmajuhtude arv mingis ajavahemikus (tavaliselt aastas) ning suremuskordajad, sealhulgas suremuse üldkordaja.
Toledo provints

Kliima

Toledo provintsi aastane keskmine temperatuur on +15,5 °C, jaanuaris +6,1 °C, augustis +25,8 °C.
Aastas sajab keskmiselt 337 mm, sealhulgas jaanuaris 27 mm ja augustis 9 mm. Aastas paistab päike keskmiselt 2798 tundi, sealhulgas jaanuaris 156 ja augustis 341 tundi.
Arteriaalne veri

Arteriaalne veri on kopsudes hapnikuga rikastunud veri, mis voolab südamest teiste elundite suunas. Arteriaalse vere vool saab alguse südame vasakust vatsakesest ja algab sealt aordiga ning varustab arterite kaudu  verega kogu organismi.  Moodustub suur vereringe ehk kehavereringe, mis suubub südame paremasse kotta ülemise ja alumise õõnesveeni kaudu.
Joanna Rajkowska

Joanna Rajkowska (sündinud 1968) on Poola kunstnik, kes jõudis esmakordselt avalikkuse ette 1990. aastatel. Tema tuntuim töö on 15-meetrine kunstpalm, mis seisab Varssavis Jeruusalemma Avenüül (Aleje Jerozolimskie). Installatsiooni nimi on "Tervitused Jeruusalemma Avenüült" (Pozdrowienia z Alej Jerozolimskich). 2015. aastal tutvustati seda ka Eestis, Tartu Kunstimuuseumi näitusel "Minu Poola. Mäletamisest ja unustamisest".
Eesti Autoriõiguste Kaitse Organisatsioon

Eesti Autoriõiguste Kaitse Organisatsioon on mittetulundusühing, mille eesmärk on kaitsta filmi-, muusikaautorite ja -tootjate õigusi ja huve Eestis. Ühing kanti Äriregistrisse 1999. Ühingu varasem nimi oli Eesti Filmilevitajate Liit. Ühingu tegevdirektor on Erik Mandre.
BIGBANK Kuldliiga

Bigbank Kuldliiga oli igal aastal peetav Eesti-sisene kergejõustiku võistlussari.
Sari koosneb mitmest osavõistlusest.
Sarjal on peaauhind (jackpot), mis läheb sportlasele, kes võidab aasta jooksul kõik ühe ala osavõistlused. Kui selliseid sportlasi on mitu, siis läheb peaauhind jagamisele. Kui aga mitte ühtegi, siis peaauhinda välja ei anta.
She Makes Me Go

Singli taust

Laulu osad on võetud varajasemast hitist, mille 1994. aastal kirjutas Itaalia laulja, laulukirjutaja ja muusika produtsent Roberto Zanetti (tuntud ka kui Savage või Robyx). Esitas seda laulu siiski British hip-house/eurodance'i artist ICE MC, pealkirja "Think About the Way" nime all. ICE MC tantsu hitil oli Alexia teiseks vokalistiks. Arashi hitis on laenatud ka originaali lööklauset "Bom Digi Digi Bom".
Originaallaul oli ülemaailmne hitt ICE MC (Ian Campbell) jaoks. Sai edetabelis esikümnesse Belgias, Itaalias ja Šveitsis, esikahekümnesse Prantsusmaal, Saksamaal, Madalmaades ja Rootsis ning 38. kohale UK Top 40 edetabelis.
Aastal 2012 tehti sellest veel teine kaver. Saksamaa tantsumuusika bänd Groove Coverage tegi sellest oma versiooni, kus oli Rameez külalisvokalistiks. Nende versioon osutus populaarseks tantsu kohtades ja sai ka väikseks Saksamaa siseseks hitiks. Groove Coverage jõudis lauluga 54. kohale Saksamaa Media Control AG edetabelis.

Muusikavideo

Muusikavideo filmiti 11. detsembril 2012. Suunajaks Fredrik Boklund, filmijaks Radiant3. See filmiti Atlantas, Ameerika Ühendriikides. Video näitab Arashi ja Sean Pauli basseiniäärsel peol koos tantsivate tüdrukutega. Näitab palju ka inimesi maja sees, majas, kus aastal 2009 lavastati Ameerika õuduskomöödia "Zombieland".
Raal Kivi

Isiklikku

Tema isa oli arhitekt Raul-Levroit Kivi.
Erik Moseholm

Karjäär muusikuna

Moseholm sündis Fredericias, kus ta esines juba teismelisena oma ansambliga. 1948 kolis Kopenhaagenisse, kus temast sai üsna pea üks oma aja silmapaistvamaid modernset džässi viljelevaid muusikuid. Lisaks sellele tegeles ta klassikalise muusikaga. Tema osalusel valmis ligi poolsada albumit, osa neist koostöös ka selliste rahvusvaheliste tähtedega nagu Don Byas ja Eric Dolphy. Peale selle mängis ta kammermuusikaansamblis Societas Musica ning oli Kopenhaageni sümfooniaorkestri solist. Juhtis eripalgelisi ansambleid, mille hulgas oli üks kuulsamaid DR Big Band.
Heliloojana komponeeris ta muusikat igas suuruses orkestritele ning teatri ja filmide tarbeks.
Alates 1998. aastast tegi ta helilooja ja kontrabassistina koostööd oma naise, jutustaja ja näitleja Vigga Broga.
Suriname (Hollandi koloonia)

Suriname'i koloonia oli aastatel 1667–1954 hollandlaste hallatud istanduskoloonia Lõuna-Ameerikas.
Julia Dietze

Julia Dietze (sündinud 9. jaanuaril 1981 Marseilles) on saksa näitleja.
Julia Dietze on saksa kunstniku Mathias Dietze tütar, tema ema pärineb Marseillest. Julia Dietze lapsepõlv möödus Münchenis. Dietze on õppinud lavatantsu ja näitlemist August Everdingi nimelises Baieri teatriakadeemias (Bayerische Theaterakademie August Everding). Näitlemist alustas ta samaaegselt õpingutega, 2000. aastate alguses, tehes kaasa nii lühifilmides kui ka telesarjades. Televisioonis oli tema esimene pearoll sarjas "Mädchen Nr. 1". Alates 2006. aastast on ta mänginud ka täispikkades filmides.
2009. aastal avalikustati, et Dietze mängib peaosas Timo Vuorensola ulmekomöödias "Raudtaevas" ("Iron Sky"), film valmis 2011 ja esilinastus 2012. Dietze mängib selles idealistlikku natsiohvitseri Renate Richterit.
Voghjump

Voghjump oli vanaaja armeenia ajaloolane, Aramazdi templi preester Anis Daranaghi gavaris, "Templilugude" autor.
Ta elas umbes 2.–1. sajandil eKr. Eluloolisi andmeid pole säilinud. Tema "Templilood" katsid ajavahemiku Jervand IV-st kuni Artašes I-ni. Voghjump elas pühas kindluslinnas Anis Eufrati ääres Daranaghis. Teda mainib ainult Movses Horenatshi .
3. sajandil tõlkis süüria õpetlane Bardesanes tema teose süüria ja pärsia keelde. Kuigi Voghjumpi teos on kaotsi läinud (tõenäoliselt hävitatud Suur-Armeenia ristiusustamise käigus), oli tal suur tähtsus ja ta mõjutas armeenia historiograafiat, sest veel Horenatshi ajal mäletati seda teost. säilinud mälestused sellest.
Jääb lahtiseks, mis keeles "Templilood" olid kirjutatud. Oletatud on vanaarmeenia keelt kreeka kirjas või keskpärsia keelt (Armeenias kirjutati põhiliselt vanakreeka keeles ja keskpärsia keeles).
Õlimäe õied

Retseptsioon

Kriitikud võtsid filmi hästi vastu, kuigi mainiti ka mõningaid puudujääke: küsitavat Eesti-külastamise osa ja eluloo detailide "kloostrielu olmesse" pudenemist (Tiit Tuumalu) ja nappivat üldistamist (Tiina Lokk). Eriliselt on kiidetud Sven Grünbergi loodud muusikat.
Piret Sikkel

Piret Sikkel (kodanikunimi 1966–1976 Piret Traks, alates 1976. aastast Piret Agu; sündinud 10. septembril 1941 Viljandis) on eesti näitleja.
Lõpetas 1960. aastal Tallinna 18. Keskkooli ja 1965. aastal Tallinna Draamateatri õppestuudio. Töötas aastatel 1968–1980 Rakvere Teatris ja 1980–1997 Nukuteatris.

Isiklikku

Piret Sikkeli isa oli näitleja ja lavastaja Arnold Sikkel ja ema näitleja Evi Rauer.
Hippias (lühem)

"Hippias (lühem)" (ka Väiksem Hippias) on antiikfilosoof Platoni dialoogi vormis filosoofiline teos, üks kahest dialoogist, mille peategelaseks on sofist Hippias.
Dialoogi autoriks peetakse üldiselt Platonit, kuid see puudub Aristotelese Platoni dialoogide loendis. Aristoteles on kasutanud lõike sellest dialoogist, toomata ära Platoni autorlust. Platoni dialoogiks on seda nimetanud üksnes Aleksander Aphrodisiasest, nii on oletatud, et selle autoriks võis olla ka Antisthenes.
Dialoogi teemaks on valed ja see, millist valetajat tuleks paremaks pidada; kas sellist, kes valetab teadlikult, või sellist, kes juhtub kogemata valetama.
Dialoogi käivitab Sokratese ja Hippiase mõttevahetus teemal, kas suurem sangar on Achilleus või Odysseus. Hippias peab selleks Achilleust, kuna Homeros on tema meelest Iliases kujutanud Odysseust kavaldajana ja Achilleust ausa ning avameelse isikuna. Sokrates protesteerib selle vastu, tuues ära mitmed kohad Iliases, kus Achilleuse sõnad on tema tegudega vastuolus.  Ta toob näite, kus Achilleus väidab algselt üht ja veidi hiljem Ajaxile teist. Sokrates sunnib Hippiase nõustuma väitega, et asjatundja suudab samal teemal efektiivsemalt valetada kui see, kes teemat ei tunne. Seejärel väidab Hippias, et Achilleus eksis teadmatusest omaenda tulevikuplaanide suhtes.
Hippias nendib, et seadused karistavad sihilikke valetajaid karmimalt. Sokrates asub nüüd tooma näiteid teistelt elualadelt. Nii jooksja kui maadleja, kel õnnestub sihilikult eksida, on selles vallas parem, kui see, kes kogemata vea teeb. Ta jätkab võrdlustega ja järeldab, et see, kes teadlikult eksib, on alati parem sellest, kes eksib võimetusest toimida õigesti. Seega tuleb järeldada, et see, kel on võim ja teadmised eksida, on parem valetaja kui see, kel need puuduvad. Lõpuks lisab Sokrates nördinud Hippiase rahustamiseks, et ka tema ei ole rahul sellega, kuhu ta loogika tema viinud on.
Sokratese näiv ebamoraalsus on tekitanud mitmes autoris (sealhulgas Victor Cousin ja Eduard Zeller) kahtlusi teose autorluses. Samas ei võrdu võimekus valetada tahtega valetada, mida Hippias aga tähele ei pane.
Nagu Platoni varasematele dialoogidele üldiselt omane, nii jääb ka selles dialoogis lahendus leidmata ja valetamisoskus lõpuni määratlemata.
Augustivalgus (telesaade)

"Augustivalgus" oli Urmas Oti juhitud Eesti Televisiooni telesaatesari. See oli eetris 2003. aasta augustis, tähistamaks Eesti taasiseseisvumise aastapäeva 20. augustil. 
Sarja produtsent oli Raivo Suviste, režissöör Villem Tarvas ja toimetaja Tuuli Koch.
Urmas Ott intervjueeris otsesaates seitset saatekülalist, kes olid 12 viimase aasta jooksul Eesti arengule eriti silmapaistvalt kaasa aidanud. Külalised valiti rahvahääletusel ning nendeks olid Carmen Kass, Mart Laar, Andrus Kivirähk, Edgar Savisaar, Erkki-Sven Tüür, Hans H. Luik ja Erki Nool.
Belutšid

Belutšid (belutši keeles بلوچ) on iraani rahvas, kelle peamiseks asualaks on Belutšistani piirkond Iraani kiltmaa kaguosas.
Belutšide arvu Pakistanis hinnatakse enam kui kuuele miljonile, Iraanis 1,5 miljonile, Afganistanis enam kui poolele miljonile, Omaanis ligi poolele miljonile.
Belutšid kõnelevad enamasti belutši keelt.
Cheese (ajakiri)

Cheese (täieliku tiitliga Cheese : fotoajakiri = Estonian journal of photography) oli 2002–2010 ilmuv Eesti fotograafiaajakiri, mida andis välja MTÜ Eesti Loova Foto Keskus. Ajakirja peatoimetaja oli Tiit Lepp. 2002–2005 ilmus ajakiri 4 korda aastas, 2006–2008 6 korda aastas ja 2009–2010 3 korda aastas.
Jaanus Remme

Jaanus Remme (sündinud 18. detsembril 1953 Tallinnas) on eesti bioloog (geneetik).

Elulugu

Lõpetas 1972 Tallinna Spordi-internaatkooli ja 1980 TÜ bioloog-geneetikuna; Ph.D. (molekulaarbioloogia, 1993, TÜ), väitekiri "Studies on the peptidy1transferase centre of the E. coli ribosome". Oli 1980–1995 Eesti NSV TA Keemilise ja Bioloogilise Füüsika Instituudi insener, grupijuht, teadur ja vanemteadur, 1988–1993 Berliinis Max Plancki Instituudi külalisteadur, 1993–1997 Tartu Ülikooli molekulaar- ja rakubioloogia instituudi vanemteadur ja dotsent, 1997– TÜ molekulaarbioloogia õppetooli professor ja 1998– juhataja.

Teadustöö

Uurimisvaldkond: valgu biosünteesi aparaadi struktuur ja funktsioonid, RNA bioloogia, ribosoomid, geneetiline kood. Ajakirja Central European Journal of Biology toimetuskolleegiumi liige. RNA ühingu ja ASBMB liige. Üle 40 teadustrükise.
Paul Biedermann

Saavutused

Biedermann võitis 200 meetri vabaujumise distantsi 2008. aasta Euroopa meistrivõistlustel, lõpetades ajaga 1.46,59. Pekingi olümpiamängudele kvalifitseerus Biedermann võistlema 200 meetri ja 400 meetri vabaujumises. Olümpial pääses ta 200 meetri distantsi,finaali ja lõpetas seal viiendana (1.46,00) ning sai 400 meetri vabaujumise distantsil 17. koha (3.48,03).

2009. aasta maailma meistrivõistlused

2009. aasta maailmameistrivõistlustel Roomas võitis Biedermann 400 meetri vabaujumises kuldmedali ajaga 3.40,07, kärpides oma varasemat isiklikku rekordit ligi seitsme sekundi võra ja lõi ühe sekundisajandikuga 2002. aastast pärinenud Ian Thorpe’i maailmarekordi. Samade maailmameistrivõistluste teise kulla võttis Biedermann 200 meetri vabaujumises, püstitades finaalis uueks maailmarekordiks 1.42,00.

Pikal rajal

200 m vabaujumine 1.42,00 (maailma rekord)
400 m vabaujumine 3.40,07 (maailma rekord)

Lühirajal

200 m vabaujumine 1.40,83 (maailma rekord)
400 m vabaujumine 3.34,98 (Euroopa rekord) 
800 m vabaujumine 7.35,23 (Euroopa rekord)  
1500 m vabaujumine 14.36,70 (rahvusrekord)
Storm Thorgerson

Storm Elvin Thorgerson (28. veebruar 1944 – 18. aprill 2013) oli inglise graafik.
Ta lõpetas Leicesteri ülikooli inglise keele ja filosoofia erialal ning seejärel omandas Kuninglikus kunstikolledžis magistrikraadi filmikunsti ja televisiooni alal.
Tuntud on eelkõige tema kujundatud albumikaaned. Ta on kujundanud graafikat sellistele bändidele nagu Pink Floyd, Led Zeppelin, Black Sabbath, Scorpions, Genesis, Europe, Dream Theater, The Cranberries, Yourcodenameis:milo, The Mars Volta, Muse and Biffy Clyro. Ta lavastas ka muusikavideoid.
Koonga mõis

Koonga mõis (Kokenkau) oli riigimõis Pärnumaal Mihkli kihelkonnas. Tänapäeval jäävad mõisa maad Lääneranna valla alale.

Ajalugu

Koonga mõisast on esimene kirjalik teade 1449. aastast. Keskajal oli Koonga mõis ehitatud välja väikelinnusena. Siin oli tähtis administratiiv- ja majanduskeskus, siinsele Saare-Lääne piiskopkonna administraatorile allus laialdane ala kuni Tõstamaani. 
1690. aastal läks mõis riigile. 1797. aastast anti mõis kasutada Viljandi aadlipreilide kasvatusasutusele.

Peahoone

Koonga mõisa praegune peahoone on pärit 19. sajandi esimesest poolest, kuid osi arvatakse pärinevat 1636. aastast. Sellesse aega on dateeritavad ühekorruselise kivihoone laiade servjoonvõlvidega keldriruumid.
1921. aastal rajati peahoonesse kool. Hoone ehitati aastail 1935–1936 Pärnu arhitekti Erich von  Wolffeldti projekti järgi ümber. Arhitekt säilitas maja barokliku raskepärasuse ning kõrge kelpkatuse, lisaks esiküljele portikuse ja kujundas rokokoolikes vormides välisuksed.

Kõrvalhooned

Samal ajal ehitati endine mõisa puutöötuba ümber kahekorruseliseks internaadiks koolile. 
Mõisa endisest valitsejamajast üle tee on saanud kauplus, kaugemal teeristil asuv sulastemaja on aga kohandatud korteriteks. 1973. aastal valmis samas naabruses uus koolihoone.
Žanna Prohhorenko

Žanna Prohhorenko (vene keeles Жанна (õieti Жаннета) Трофимовна Прохоренко) (11. mai 1940 Poltava – 1. august 2011 Moskva) oli vene teatri- ja filminäitleja, Vene NFSV rahvakunstnik (1988).
Žanna Prohhorenko filminäitleja karjääri algus kujunes edukaks, ta mängis filmis "Ballaad sõdurist" (1959) Šura rolli ja filmis "Aga kui see on armastus?" (1961) Ksenija Zavjalova rolli. Ent hiljem Prohhorenko filmides suuremaid rolle enam ei saanud, ta mängis kõrvalosi ja hiljem episoodilisi rolle. 
1964. aastal lõpetas ta Üleliidulise Riikliku Kinematograafia Ülikooli.
Toomas Kivimägi

Haridus

Ta lõpetas 1981. aastal Sindi Keskkooli ning asus õppima Tartu Ülikooli õigusteaduskonda, mille lõpetas juristina 1986. aastal cum laude.

Töökäik

1986–1990 töötas ta Soontagana kolhoosi aseesimehena juriidilistes ja organisatsioonilistes küsimustes. 1990. aasta kevadel sai temast Pärnu Maavalitsuse põllumajandusosakonna jurist, 1992–1993 oli ta Pärnu abimaavanem. 7. detsembrist 1993 kuni 18. novembrini 2009 oli Kivimägi Pärnu maavanem. Alates 19. novembrist 2009 kuni 30. märtsini 2015 oli ta Pärnu linnapea. 1. märtsil 2015 valiti ta Riigikogu liikmeks. 
Toomas Kivimägi kuulub alates 27. oktoobrist 2014 Reformierakonda ja oli valimiste eel sisevalimiste nimekirjas Pärnumaal esinumber.
Ta on olnud Elroni nõukogu liige.

Isiklikku

Tal on kolm last: esimesest abielust pojad Gert ja Rait ning kooselust Anu Sommeriga tütar Lauren. 
Ta elab Pärnus Tulbi tänaval. Tal on Pärnu linnaga sõlmitud naaberkrundi osas servituudi seadmise leping, mille koormiseks on ühe meetri sügavusele maa alla soojuspumba kollektori paigaldamine.
ZIS-30

ZIS-30 oli Nõukogude Liidu esimene liikursuurtükk.
Pärast Saksamaa sissetungi Nõukogude Liitu ehitati 1941. aasta hilissuvel sadakond 57 mm tankitõrjekahuriga relvastatud liikursuurtükki, kuid sellega tookord seda sorti masinate tootmine piirduski.
Erin Andrews

Erin Andrews (sündinud 4. mai 1978 Lewistonis Maine'i osariigis) on Ameerika Ühendriikide spordiajakirjanik. Ta on ESPN-i spordireporter.
Veikka Gustafsson

Eero Veikka Juhani Gustafsson (sündinud 14. jaanuaril 1968 Espoos) on soome alpinist.
Ta on tippalpinist, kes 9. mägironijana maailmas on tõusnud kõigi 14 kaheksatuhandelise tippu lisahapnikku kasutamata. Tal kulus selleks 16 aastat (1993–2009).
Gustafsson on esimene soomlane, kes käis Džomolungma (8848 m) tipus (1993). Samal aastal tõusis ta Pamiiris Korženevskaja (7105 m) ja Kommunismi (7495 m) tippu.
Ta elab Kirkkonummis. 18-aastaselt ronis ta isa ja sõpradega Mont Blanci (4810 m) tippu.
Patricia Routledge

Katherine Patricia Routledge (sündinud 17. veebruaril 1929) on Inglismaa näitleja ja laulja.
Teda tuntakse eeskätt Hyacinth Bucket'na komöödiasarjas "Rahu, ainult rahu!" (1990–1995).
Luiga allikas

Luiga allikas (ka: Illuski allikas, Ojavee allikas) on allikas Lääne-Viru maakonnas Rakvere vallas Kunda jõe orus.
Allikast saab alguse Kunda jõkke suubuv oja, mille vooluhulk on 35–165 l/s.
Petri Pasanen

Petri Pasanen (sündinud 24. septembril 1980 Lahtis) on Soome jalgpallikoondise kaitsja.

Koondisekarjäär

Soome koondises debüteeris Pasanen 25. novembril 2000. Seni ainsa värava koondises lõi ta 22. mail 2002 Helsingis sõprusmängus Läti jalgpallikoondise vastu, mis lõppes 2:1 võiduga. 6. juuni 2012 seisuga on ta pidanud koondises 70 kohtumist.
2002. aasta MM-valikgrupis osales Pasanen kahes valikmängus, Inglismaa jalgpallikoondise vastu võõrsil (kaotus) ja Saksamaa jalgpallikoondise vastu kodus (viik), mõlemas algusest lõpuni. Soome tuli Inglismaa ja Saksamaa järel kolmandaks.
2004. aasta EM-valikgrupi lõpetas Soome eelviimase, neljandana. Pasanen tegi kaasa 7 kohtumist 8-st, alati algrivistuses.
2006. aasta MM-valikgrupis saavutas Soome 4. koha 7 meeskonna seas.
2008. aasta EM-valikgrupis oli Soome väga lähedal sellele, et läbi aegade esimest korda pääseda suurvõistlusele. Võimalus oli veel enne viimast vooru, milleks tulnuks võõrsil alistada Portugali jalgpallikoondis, aga mäng lõppes 0:0. Võib ka väita, et edasipääs kadus siis, kui võõrsil kaotati Aserbaidžaani jalgpallikoondisele, mis oligi Aserbaidžaani ainus võit selles valiktsüklis. Soome jäi valikgrupis 4. kohale.
2010. aasta MM-valikgrupis jäi Soome 3. kohale Saksamaa ja Venemaa jalgpallikoondise järel. Enamat takistasid 0:3 kaotused Venemaale nii kodus kui võõrsil ja võõrsil tehtud viik Liechtensteini jalgpallikoondisega.
Stockholmi Arlanda lennujaam

Lennufirmade teenused

Lennujaamas on 4 terminali. Terminalid 2 ja 5 on mõeldud rahvusvahelistele reisijalendudele, terminalid 3 ja neli siseriiklikele.
Vahtnakare

Vahtnakare on Saare maakonda Muhu valda jääv saar (kare).
Saare koordinaadid on 58° 35′ N, 23° 6′ E.
AvtoVAZ

AvtoVAZ (АвтоВАЗ) on Venemaa autotootja, tuntud ka kui VAZ (ВАЗ, lühend venekeelsest nimest Волжский автомобильный завод, eesti keeles tuntud kui Volga autotehas). AvtoVAZi peakorter paikneb Togliattis, Samara oblastis.
Varasemad VAZ-i marki autod kandsid nimetusi  Žiguli, Niva, Sputnik ja Samara ja Oka. Tänapäeval toodetakse autosid kaubamärgi Lada all.
Noblessneri sadam

Noblessneri sadam (1918–1940ndad aastad Peetri sadam) on sadam Tallinna lahe ääres Miinisadama ja Lennusadama vahel.
2010. aastal rajati Peetri sadama ühte basseini väikesadam Noblessneri jahisadam.
BLRT Grupp taotles kogu Peetri sadama nime muutmist Noblessneri sadamaks ning Tallinna Linnavalitsus muutis 02.10.2013 sadama nime ära. Eelnevalt oli ettepanekuga nõus ka Kohanimenõukogu.

Ajalugu

Alates 1913. aastast kandis sadam koos Noblessneri laevatehasega samu nimesid (Nobeli ja Lessneri laevatehas 1913-1916, Noblessneri laevatehas 1916-1918). 1918. aastal muudeti aga tehas Peetri Laevatehaseks, mistõttu muutus ka sadam aastail 1918-1940 Peetri, Peetritehase või Peetri tehase sadamaks.
26. juulil 1940 anti sadam koos tehasega Nõukogude sõjalaevastiku kasutusse ning alates 1944. aastast kandis sadam samuti tehasega sama nime, milleks oli kõige kauem kasutusel 7. tehas.
1998. aastal nimetati sadam tagasi Peetri sadamaks. Kuna nimel "Peeter" puudus otsene ajalooline seos nii Peeter Suure Sadama ega ka Peeter Suure Merekindlusega, siis otsustati anda sadamale 1916-1918 eksisteerinud nimi Noblessneri sadam. Sama nimega oli juba varem hakatud kutsuma ka kogu sadamakvartalit, mis oligi üheks argumendiks sadama ümbernimetamisel.
Urvaste Kool

Urvaste Kool on hariduslike erivajadustega õpilastele mõeldud põhikool Võru maakonnas Antsla vallas Urvaste külas.
Kool asutati 1968 Linnamäe Eriinternaatkoolina. 1976 sai kooli nimeks Urvaste Eriinternaatkool. Aastast 2002 kannab kool nime Urvaste Kool.
Astronomia nova

"Astronomia nova" ("Uus astronoomia") on Johannes Kepleri esimene raamat Kepleri seaduste kohta. Raamat ilmus 1609. aastal.
Selle uurimuse koostamisel kasutas Kepler pärast Tycho Brahe surma (1601) järele jäänud vaatlusmaterjali Marsi orbiidi kohta. Käsikiri valmis 1605 ning ta andis selle üle oma tööandjale Rudolf II-le. Rahanappuse ja autoriõiguslike probleemide tõttu Tycho Brahe pärijatega ilmus raamat alles neli aastat hiljem.